Anno incarnationis dominice M°C°LXXX°I° Artaudus Nealf, morti appropinquans, elemosinam suam distribuendam, fidei et prudentie fratris sui domni Roberti, prioris de Vallibus, et domini Girardi de Rehum, ex toto commisit. Fideles quippe isti, fideliter de anima ejus solliciti, amorem quem exhibuerant vivo conservaverunt et mortuo. Defuncto namque eo et sepulto, monachis Sancte Marie de Maceriis qui cum magnis precibus domini Girardi honorifice multis celebratis prius missis sepelierant, grates magnas agentes devote et hilarum pro defuncti anima, laudantibus ejus nepotibus Hugone et Guidone de Biliniaco, predictis monachis Colungias juxta Sissi in capitulo ipsorum eodem die sepulture ejus, dederunt, et dimidium ville de Sissi, quam dominus Girardus et domina de Cristol eis contulerant, et quidquid ibidem acquisierant et acquisituri erant, libenter et devote eis concesserunt. Hujus rei testes sunt hi et guarentitores; Radulfus de Marne; Hugo de Pureio; Hugo de Chasul, Hoc donum quoque laudavit uxor ejus ad portam de Maceriis coram prefatis testibus, in capitulo quoque quod hoc donum factum est.